Psalm.
91.
Uti nyuntu Mayatja Godala tjungu nyinama Witulya Puḻkangka, kanta paluṟu nyuntunya tiṯutjarangku aṯunymaṟa kanyilku. 
Ka nyuntu nyanga palunya kuliṟa nyanga alatji palula wangkaku, “Wiṟungkuṉin ngayunya aṯunymaṟa kanyilpai munuṉin kuṯitji puṟunytju angatjuṟa kanyilpai, ngayuku ngalkiltu, kaṉa ngayulu puḻkaṟa mulamularingkula nyuntunya waḻkulpai.” 
Ka paluṟu nyuntunya aṯunymankuku kutjupangku nyuntunya ngunti kurantjaku-tawara, munu paluṟu nyuntunya wankaṟu kanyilku pikatjararingkula ilunytjaku-tawara. 
Uwa, paluṟunta wiṟuṟa kanyilku, panya tjuḻpungku kuḻunypa tjuṯa nyaḻpingka unngu angatjuṟa kanyilpai, palu puṟunytjunta angatjunkula kanyilku, kan nguḻu wiya rapa alatjiṯu nyinaku paluṟu aṯunymankunyangka. 
Munun mungangka kura kutjupa kutjupa nyuntula utiringkunyangka nyakula nguḻuringkunytja wiya nyinaku, munun kaḻaḻa kuḻu kutjupangku kuḻaṯa waṉinyangka nyakula nyuntu nguḻuringkunytja wiyaṯu, rapa alatjiṯu ngaṟaku. 
Munun mamu panya kura mungangka para-ngaṟapai tjuṯaku nguḻuringkunytja wiya rapa nyinaku, munun kaḻaḻa kuḻu tjana iluntankunyangka nyakula nyuntu nguḻuringkunytja wiyaṯu ngaṟaku. 
Ka nyuntula itingka aṉangu tjuṯa mulapa pikatjararingkula iluku, palu Godalu nyuntunya aṯunymaṟa kanyinnyangka nyuntu pikatjararingkunytja wiya palya alatjiṯu nyinaku. 
Munu nyuntu kuṟu aḻaringkula nyakuku Godalu aṉangu kura palyalpai tjuṯa pungkunyangka. 
Munu nyuntu rapangku kulilku, “Mayatjaluṉi ngayunya aṯunymaṟa kanyini katutja puḻkangku.” 
Ka nyara palulanguṟu kura kutjupa kutjupa nyuntula wirkankunytja wiya ngaṟaku. 
Panya Godalu witulku palumpa angelpa tjuṯa nyuntunya aṯunymaṟa kanyintjaku kaḻaḻa mungangka kuḻu, munu nyinanyangka ankunyangka kuḻu. 
Munuya nyara paluṟu tjana nyuntunya maṟangku katuṟa kanyilku punkaṟa apungka tjina kaṯakatinytjaku-tawara. 
Ka nyuntu lion pikaṯi tjuṯangka liru tjuṯangka kuḻu nguṟurpa rapa para-ngaṟaku, kaya nyuntunya patjantja wiyangku wantiku. 
Panya Godalu wangkanyi nyanga alatji, “Nyuntu ngayuku puḻkaṟa mukuringkunyangkaṉa nyuntunya wankaṟunkuku, munuṉanta nyuntunya aṯunytju kanyilku nyuntu ngayuku mulamularingkunyangka. 
Palu kura kutjupa kutjupa nyuntula utiringkunyangkampa ngayunya aḻṯi, kaṉa ngayulu kuliṟa nyuntula tjunguringkula nyuntunya wankaṟunkuku, kaya aṉangu kutjupa tjuṯangku nyuntunya wankaṟunkunyangka nyakula wangkaku, ‘Ai, wati nyangatja wiṟu mulapa.’ 
Uwa, nyuntu ngayula tjungu nyinanyangkaṉa ngayulu nyuntunya wankaṟu kanyilku, ka nyuntu manta nyangangka rawa wanka nyinaku munun ngula tjiḻpiringkula kutju iluku.” 
